
A Bodrogköz helyneveinek nyelvészeti vizsgálata

Dolgozatomban többféle célkitűzést igyekszem megvalósítani. A munka elsődleges célja egy tájegység, a magyarországi Bodrogköz 22 településének helynévrendszertani feldolgozása. A vizsgálatom forrásául az 1994-ben megjelent A magyarországi Bodrogköz földrajzi nevei című kötet helynévanyaga, közel 3000 mikrotoponima szolgált.
Dolgozatomban elsőként a névanyag digitális közzétételének lehetőségeiről, a Magyar Digitális Helynévtár című programról szólok, s ennek működését, felhasználási lehetőségeit mutatom be a bodrogközi névanyagon keresztül.
A névrendszertani elemzés keretén belül elsőként a „hely – helynév – névhasználó” kapcsolatrendszerével foglalkozom, elsősorban a helynévsűrűség kérdésére koncentrálva. Ezt követően a helynevek szerkezeti, azaz funkcionális-szemantikai és lexikális-morfológiai leírását végzem el. A dolgozatom zárásaként pedig három olyan esettanulmányt közlök, melyek a térség helynévhasználatában jellegzetes morfológiai és lexikális jelenségeket tárgyalják. A morfológiai jelenségek köréből a -ka/-ke képző problematikákát, helynevekben betöltött szerepét mutatom be (felülvizsgálva az e téren a szakirodalomban olvasható megállapításokat); lexikális szinten pedig szólok egyrészt a járó lexéma helynevekben megfigyelhető kétarcú viselkedéséről, valamint a gorond, gerind, gorc lexémáknak – mint a térség nyelvjárási szókészlete sajátos elemeinek – a szótörténeti bemutatását végzem el.



